**โอโอกะ ทาดาซูเกะ** (大岡 忠相; 1677 – 3 กุมภาพันธ์ 1752) เป็นซามูไรในโชกุนตระกูลโทกูงาวะ

โอโอกะเกิดในปี ค.ศ. 1677 รับราชการเป็นข้าราชการตุลาการตั้งแต่อายุ 35 ปี เดิมทีเขาดำรงตำแหน่งที่ไม่สลักสำคัญนัก เวลานั้น ชาวนาในมณฑลอิเซะกับแคว้นคิชูพิพาทกันเรื่องที่ดินมาเป็นเวลายาวนาน และสิทธิเรียกร้องของฝั่งอิเซะนั้นมีมูล แต่ไม่เคยมีตุลาการคนใดใจกล้าพอจะชี้ขาดให้ชาวอิเซะชนะคดี เพราะเกรงจะเป็นที่ระคายเคืองของโทกูงาวะ โยชิมูเนะ (Tokugawa Yoshimune) เจ้าแคว้นคิชู ซึ่งเป็นคนสนิทของโชกุน โทกูงาวะ อิเอสึงุ (Tokugawa Ietsugu) คดีจึงค้างพิจารณาเรื่อยมา เมื่อโอโอกะเข้าสู่ตำแหน่งตุลาการดังกล่าว ก็รับคดีนี้ต่อมา และวินิจฉัยตามรูปคดี โทกูงาวะ โยะชิมุเนะ ประทับใจในความเที่ยงตรงและเด็ดเดี่ยวของเขามาก ห้าปีให้หลัง เมื่อโทกูงาวะ โยชิมูเนะ ได้เป็นโชกุนแล้ว ก็แต่งตั้งโอโอกะเข้าสู่ตำแหน่งสำคัญหลายตำแหน่ง เช่น 

* ผู้ตรวจการฝ่ายใต้ (皆実町奉行) ประจำเมืองเอโดะ หรือปัจจุบันคือโตเกียว
* เจ้าเมือง (奉行) เอโดะ
* ยกกระบัตร (山田奉行) มณฑลอิเซะ
* ผู้ว่าการมณฑลเอะชิเซ็ง (越前守)
* ผู้ตรวจราชการ (寺社奉行)
* เจ้าแคว้น (大名) นิชิโอฮิระ (Nishi-Ōhira)

โอโอกะได้รับยกย่องว่า เป็นตุลาการผู้ฉลาดและเที่ยงตรงเสมือนเป็นเปาบุ้นจิ้นของญี่ปุ่น ในระหว่างรับราชการนั้น เขาได้ปฏิรูปบ้านเมือง จัดตั้งกองตระเวนซึ่งเป็นไพร่ทั้งหมด จัดตั้งโรงพยาบาลประจำเมือง ทั้งได้ตัดสินคดีด้วยความเป็นธรรมและหลักแหลม คดีหนึ่งซึ่งโดดเด่นเกิดขึ้นเมื่อเจ้าสำนักโรงแรมฟ้องนักศึกษายากจนคนหนึ่งว่า แอบดมกลิ่นอาหารโรงแรมเพื่อแกล้มข้าวเปล่า เพื่อนตุลาการเห็นว่า ไม่ควรรับคดีนี้เพราะไร้สาระเกินไป แต่โอโอกะก็สั่งรับไว้ หลังฟังคู่ความแถลง โอโอกะก็สั่งให้นักศึกษาโยนเงินจากมือหนึ่งไปยังอีกหนึ่ง ก่อนประกาศว่า เสียงเงินนั้นคือค่าดมกลิ่นอาหารแล้ว

อีกคดี ช่างตัดกิโมโนมาแจ้งความว่า ผ้าถูกขโมยไปหลายสำรับ โอโอกะสั่งให้เจ้าพนักงานเอาเชือกไปคล้องรูปปั้นพระกษิติครรภที่วัดโทเซ็ง (Tōsen-ji) มาขึ้นศาลไต่สวนว่า เหตุใดไม่ทำหน้าที่ปกป้องคุ้มครอง เมื่อรูปปั้นมาถึง ประชาชนที่มาฟังการพิจารณาก็หัวเราะกันยกใหญ่ โอโอกะจึงทำขึงขังแล้วสั่งลงโทษคนเหล่านั้นด้วยการปรับผ้า ขณะที่ผู้คนกำลังจ่ายค่าปรับนั้น ช่างตัดกิโมโนเห็นคนคนหนึ่งส่งผ้าซึ่งเหมือนผ้าที่ถูกขโมยไปก็ร้องบอกโอโอกะ โอโอกะจึงสั่งให้จับกุมคนผู้นั้นไว้ทันที คนผู้นั้นก็สารภาพว่า ขโมยผ้ามาจริง ๆ คดีก็เป็นอันคลี่คลาย ในปี ค.ศ. 1925 มีการเคลื่อนย้ายรูปปั้นพระกษิติครรภไปยังวัดนันโจ (Nanjo-in) ที่ชานเมือง และรูปปั้นก็อยู่ที่วัดดังกล่าวมาจนทุกวันนี้

ความนิยมที่เขาได้รับทำให้เขากลายเป็นตัวละครสำคัญในละครโทรทัศน์หลายเรื่อง เช่น

* *โอโอะกะเอะชิเซ็ง* (大岡越前) ฉายตั้งแต่ปี 1970 ถึง 1999
* *ยอดโชกุนผู้กล้าหาญ* (暴れん坊将軍) ฉายตั้งแต่ปี 1978 ถึง 2008
* *ฮะชิไดโชงุงโยะชิมุนะ* (八代将軍吉宗) ฉายตั้งแต่ปี 1995 ถึง 2010
* *เมบุเกียว! โอโอะกะเอะชิเซ็ง* (名奉行!大岡越前) ออกอากาศเมื่อปี 2005 ถึง 2006

นอกจากนี้ โอโอกะยังเป็นตัวละครในวรรณกรรม เช่น ชุดหนังสือของโดโรธี ฮูบเลอร์ (Dorothy Hoobler) กับ โทมัส ฮูบเลอร์ (Thomas Hoobler) เป็นต้นว่า ตอน *เดอะโกสต์อินเดอะโทะไกโดอิน (The Ghost in the Tokaido Inn)* เผยแพร่เมื่อปี 1999 ตอน *เดอะดีมอนอินเดอะทีเฮาส์ (The Demon in the Teahouse)* เผยแพร่เมื่อปี 2001 ตอน *อินดาร์กเนสเดท (In Darkness, Death)* เผยแพร่เมื่อปี 2004 ตอน *เดอะซอร์ดแดตคัตเดอะเบิร์นนิงแกรส (The Sword That Cut the Burning Grass)* เผยแพร่เมื่อปี 2005 ตอน *อะซามูไรเนเวอร์เฟียส์เดท (A Samurai Never Fears Death)* เผยแพร่เมื่อปี 2007 และตอน *เซเวนแพทส์ดูเดท (Seven Paths To Death)* เผยแพร่เมื่อปี 2008

ระเบียงภาพ
----------

* รูปปั้นพระกษิติครรภซึ่งถูกจับไปขึ้นศาล นับแต่นั้นมากว่า 200 ปี ผู้คนก็นิยมเอาเชือกมาคล้องไว้เพื่อขอให้ของหายได้คืนบ้างรูปปั้นพระกษิติครรภซึ่งถูกจับไปขึ้นศาล นับแต่นั้นมากว่า 200 ปี ผู้คนก็นิยมเอาเชือกมาคล้องไว้เพื่อขอให้ของหายได้คืนบ้าง

อ้างอิง
-------

1. ↑  Murdoch, James. (1996). *A History of Japan,* p. 334.
2. ↑  Mark Schreiber (2006-06-18). "The lore and legend of Asian lawmen". Japan Times. สืบค้นเมื่อ 2014-03-30.[*ลิงก์เสีย*]
3. ↑  Graham, Paul (2012). Defining Property.
4. ↑  Schreiber, Mark (2004-11-21). "A boy detective of Old Edo". *Japan Times*.

* Edmonds, I.G. *Case of the Marble Monster and Other Stories*, ISBN 0-590-08024-5, A collection of stories about Ōoka Tadasuke, for younger readers.
* Edmonds, I.G. Yamazaki, S. (Illust.)*Ooka the Wise: Tales of Old Japan*, ISBN 0-208-02379-8, A collection of seventeen folktales about the legendary Japanese judge Ōoka.
* *Case of the Bound Jizo*, In article on Mark Schreiber เก็บถาวร 2006-03-20 ที่ เวย์แบ็กแมชชีน
* Kanagawa festivals เก็บถาวร 2008-11-04 ที่ เวย์แบ็กแมชชีน